ອົບ​ພະຍົບ 10 ຄົນ ຈົມນ້ຳ​ຕາຍ ຢູ່​ທະ​ເລ ​ເມ​ດີ​ເທີ​ເຣນຽນ ​ແຕ່​ຢ່າງ​ໜ້ອຍ 4800 ຄົນ ຖືກ​ຊ່ອຍ​ໄວ້​ໄດ້
ພວກອົບພະຍົບ ທີ່ຖືກກູ້ຊີວິດ ຖືກສົ່ງໄປຍັງ ທ່າເຮືອແຫ່ງຕ່າງໆ ໃນໝູ່ເກາະ ທາງໃນພາກໃຕ້ຂອງອີຕາລີ.
ມີອົບພະຍົບ 10 ຄົນຈາກອາຟຣິກາ ຕາຍດຶກນ້ຳຢູ່ໃນທະເລ ເມດີເທີເຣນຽນ ໃກ້ກັບຝັ່ງຂອງລີເບຍໃນສອງສາມມື້ຜ່ານມານີ້ ແຕ່ຢ່າງໜ້ອຍ 4800 ຄົນ ຖືກຊ່ອຍກູ້ຊີວິດໄວ້ໄດ້ ໃນຂະນະ ທີ່ພວກລັກລອບຄ້າຜູ້ຄົນ ສວຍໂອກາດໃນເວລາທີ່ນ້ຳທະເລ ງຽບສະຫງົບ ພະຍາຍາມພາຜູ້ຄົນ ສ່ຽງກັບໄພອັນຕະລາຍ ຂ້າມທະເລ ໄປຍັງຝັ່ງທະເລກ້ຳໃຕ້ຂອງຢູໂຣບ ພວກອົບພະຍົບທັງໝົດທີ່ຖືກຊ່ອຍຊີວິດໄວ້ໄດ້ນັ້ນ ໄດ້ຖືກ ຂົນສົ່ງນຳເຮືອໄປຍັງທ່າເຮືອແຫ່ງຕ່າງໆຂອງອີຕາລີ ຊຶ່ງ ຈຳນວນນຶ່ງຖືກສົ່ງໄປເກາະ Lampedusa ໃນພາກໃຕ້ສຸດ ຂອງອີຕາລີ ແລະພວກອື່ນໆ ຖືກພາໄປຍັງເກາະ Sicily ແລະເກາະ Calabria ໜ່ວຍຍາມຝັ່ງຂອງອີຕາລີ ກ່າວວ່າ ຕົນໄດ້ຊ່ອຍກູ້ຊີວິດພວກອົບພະຍົບຫຼາຍຮ້ອຍຄົນ ໃນເຮືອຢ່າງນ້ອຍ 16 ລຳໃນວັນອາທິດວານນີ້ ລຸນຫຼັງທີ່ໄດ້ຊ່ອຍໄວ້ໄດ້ເກືອບ 3700 ຄົນ ໃນມື້ວັນເສົາ ອີຕາລີກ່າວວ່າ ຄາດວ່າ ດິນຟ້າອາກາດທີ່ອຸ່ນຂຶ້ນແດ່ ແລະທະເລທີ່ງຽບສະຫງົບ ຈະເຮັດໃຫ້ພວກອົບພະຍົບເດີນທາງມາຮອດໃນຈຳນວນຫຼາຍຂຶ້ນ ເປັນ 2 ແສນຄົນໃນປີນີ້ ຊຶ່ງເປັນຈຳນວນ 3 ໝື່ນຄົນ ລື່ນປີ 2014 ຜ່ານມາ